ΚΑΝΟΝΙΣΜΟΣ (ΕΟΚ) αριθ. 344/79 ΤΟΥ ΣΥΜΒΟΥΛΙΟΥ της 5ης Φεβρουαρίου 1979 περί των γενικών κανόνων για τον καθορισμό της τιμής αναγωγής και την είσπραξη εξισωτικής εισφοράς στον τομέα του οίνου

ΤΟ ΣΥΜΒΟΥΛΙΟ ΤΩΝ ΕΥΡΩΠΑIΚΩΝ ΚΟΙΝΟΤΗΤΩΝ,

Eχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς(1), καί ιδίως το άρθρο 17 παράγραφος 5,

την πρόταση της Επιτροπής(2),

Εκτιμώντας:

ότι το άρθρο 17 παράγραφος 1 του κανονισμού (ΕΟΚ) αριθ. 337/79 προβλέπει να καθορίζεται ετησίως μια τιμή αναγωγής για τους ερυθρούς οίνους, για τους λευκούς οίνους, για ορισμένους χυμούς και γλεύκη σταφυλής, καθώς και για τους αλκοολωμένους οίνους- ότι τιμές αναγωγής καθορίζονται επιπλέον για προϊόντα σε συνάρτηση με τα χαρακτηριστικά τους ή τις ειδικές χρήσεις τους- ότι είναι ανάγκη να καθορισθούν οι γενικοί κανόνες για τον καθορισμό των τιμών αυτών-

τις υφιστάμενες διεθνείς συμφωνίες στον τομέα του οίνου-

ότι οι τιμές αναγωγής πρέπει να συμβάλλουν στην εξασφάλιση μιας ικανοποιητικής προστασίας των τιμών των προϊόντων της Κοινότητος, καθώς και μιας προτεραιότητος διαθέσεως της κοινοτικής παραγωγής στην εσωτερική αγορά- ότι είναι, ως εκ τούτου, αναγκαίο να καθορισθούν αυτές σε τέτοιο επίπεδο που να πρέπει να επιτυγχάνονται οι αντικειμενικοί σκοποί, πράγμα που αποτελεί απαραίτητο όρο για να εξασφαλισθεί ένα ικανοποιητικό εισόδημα στους παραγωγούς της Κοινότητος-

ότι η τιμή αναγωγής για τους ερυθρούς οίνους και η τιμή αναγωγής για τους λευκούς οίνους πρέπει να καθορίζονται από τις τιμές προσανατολισμού των τύπων του επιτραπεζίου ερυθρού και λευκού οίνου των πλέον αντιπροσωπευτικών της κοινοτικής παραγωγής, προσαυξημένων με τα έξοδα που απαιτούνται για να ευρεθούν οι κοινοτικοί οίνοι στο ίδιο στάδιο εμπορίας με τους εισαγομένους οίνους- ότι ενδείκνυται επίσης να καθορίζεται η τιμή αναγωγής για ορισμένους χυμούς και γλεύκη, καθώς και για αλκοολωμένους οίνους, από τις τιμές προσανατολισμού των ερυθρών ή λευκών επιτραπεζίων οίνων, πρασαρμόζοντας αυτές βάσει συντελεστού που λαμβάνει υπόψη τη σχέση των τιμών στην κοινοτική αγορά μεταξύ των τιμών των ερυθρών ή λευκών επιτραπεζίων οίνων και των τιμών των εν λόγω προϊόντων, προσαυξημένων με τα έξοδα που απαιτούνται για να ευρεθούν τα ομοειδή κοινοτικά προϊόντα στο ίδιο στάδιο εμπορίας με τα αντίστοιχα εισαγόμενα προϊόντα-

ότι είναι είναι ανάγκη να ορισθούν τα στοιχεία υπολογισμού των εξόδων αυτών-

ότι έχει σημασία να καθορισθεί η τιμή αναγωγής για το vin de liqueur από το επίπεδο των πραγματοποιουμένων τιμών στο εσωτερικό της Κοινότητος για το εν λόγω προϊόν-

ότι πρέπει να καθορισθούν ειδικά κριτήρια για τον καθορισμό τιμή αναγωγής για ορισμένα προϊόντα σε συνάρτηση με τα χαρακτηριστικά τους ή τις ειδικές τους χρήσεις.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η τιμή αναγωγής για τον ερυθρό οίνο και η τιμή αναγωγής για το λευκό οίνο καθορίζονται, αντίστοιχα, από τις τιμές προσανατολισμού των τύπων του ερυθρού επιτραπεζίου οίνου και τις τιμές προσανατολισμού των τύπων του λευκού επιτραπεζίου οίνου, τύποι που θεωρούνται ότι έχουν αποφασιστική επίδραση στη διαμόρφωση του εισοδήματος του αμπελουργού της Κοινότητος.

Οι τιμές αναγωγής για τα προϊόντα που αναφέρονται στο άρθρο 17 παράγραφος 1 εδάφιο τρίτο, πρώτη, δεύτερη, τρίτη και τέταρτη περίπτωση του κανονισμού (ΕΟΚ) αριθ. 337/79 καθορίζονται από τις τιμές προσανατολισμού των ερυθρών οίνων ή των λευκών οίνων, οι οποίες προσαρμόζονται βάσει συντελεστού που λαμβάνει υπόψη τη σχέση των τιμών στην κοινοτική αγορά, μεταξύ των τιμών των ερυθρών ή των λευκών οίνων και των τιμών των εν λόγω προϊόντων προσαυξημένων με τα έξοδα που απαιτούνται για να ευρεθούν τα ομοειδή κοινοτικά προϊόντα στο ίδιο στάδιο εμπορίας με τα αντίστοιχα εισαγόμενα προϊόντα.

Η τιμή αναγωγής για το προϊόν το αναφερόμενο στο άρθρο 17 παράγραφος 1 εδάφιο τρίτο, πέμπτη περίπτωση του κανονισμού (ΕΟΚ) αριθ. 337/79 καθορίζεται από το επίπεδο των πραγματοποιουμένων τιμών στο εσωτερικό της Κοινότητος για το εν λόγω προϊόν.

Άρθρο 2

Το επίπεδο τιμών αναγωγής που αναφέρονται στο άρθρο 1 καθορίζεται λαμβάνοντας υπόψη:

α) τα ποσοτικά στοιχεία του ισοζυγίου προβλέψεων που αναφέρονται στο άρθρο 5 του κανονισμού (ΕΟΚ) αριθ.337/79-

β) την ποιότητα του τρυγητού της αμπελουργικής περιόδου κατά τη διάρκεια της οποίας καθορίζεται η τιμή αναγωγής-

γ) τη σπουδαιότητα και τη φύση των προβλεπομένων μέτρων παρεμβάσεως.

Άρθρο 3

Σε περίπτωση καθορισμού ειδικής τιμής αναγωγής για τα προϊόντα που αναφέρονται στο άρθρο 17 πρώτο και δεύτερο εδάφιο του κανονισμού (ΕΟΚ) αριθ.337/79, σε συνάρτηση με τα χαρακτηριστικά του ή τις ειδικές χρήσεις τους, το επίπεδο των τιμών αυτών καθορίζεται λαμβανομένου υπόψη του επιπέδου των πραγματοποιουμένων τιμών στο εσωτερικό της Κοινότητος για τα εν λόγω προϊόντα.

Άρθρο 4

Τα έξοδα που απαιτούνται για να ευρεθούν τα κοινοτικά προϊόντα στο ίδιο στάδιο εμπορίας με τα εισαγόμενα ομοειδή προϊόντα υπολογίζονται, αφού ληφθούν κυρίως υπόψη:

α) τα μεσιτικά έξοδα,

β) τα έξοδα φορτώσεως,

γ) τα έξοδα ασφαλίσεως,

δ) τα έξοδα μεταφοράς,

ε) οι απώλειες.

Άρθρο 5

1. Με την επιφύλαξη των διατάξεων του άρθρου 17 παράγραφος 3 δεύτερο και τρίτο εδάφιο του κανονισμού (ΕΟΚ) αριθ.337/79, κάθε οίνος που προέρχεται από τρίτες χώρες, εάν δεν περιλαμβάνεται μεταξύ των οίνων για τους οποίους καθορίζεται μια ιδιαίτερη τιμή αναγωγής, υπόκειται στην εξισωτική εισφορά που ισχύει για τους ερυθρούς οίνους ή κατά περίπτωση για τους λευκούς οίνους.

2. Για την είσπραξη της εξισωτικής εισφοράς οι ερυθρωποί οίνοι θεωρούνται ως ερυθροί οίνοι.

Άρθρο 6

1. Ο κανονισμός (ΕΟΚ) αριθ. 947/70 του Συμβουλίου της 26 Μαΐου 1970 περί των γενικών κανόνων για τον καθορισμό της τιμής αναγωγής και την είσπραξη εξισωτικής εισφοράς στον τομέα του οίνου (3), όπως τροποποιήθηκε απο τον κανονισμό (ΕΟΚ) αριθ. 2918/76(4), καταργείται.

2. Οι αναφορές στον καταργούμενο κανονισμό, δυνάμει της πραγράφου 1, θεωρείται ότι γίνονται στον παρόντα κανονισμό.

Άρθρο 7

Ο παρών κανονισμός αρχίζει να ισχύει την 2α Απριλίου 1979.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 5 Φεβρουαρίου 1979.

Για το Συμβούλιο

Ο Πρόεδρος

P. MEHAIGNERIE

(1) ΕΕ αριθ. N 54 της 5.3.1979, σ.1.

(2) ΕΕ αριθ. A 276 της 20.11.1978, σ.1.

(3) ΕΕ αριθ. N 114 της 27.5.1970, σ.4.

(4) ΕΕ αριθ. N 333 της 2.12.1976, σ.6.